**Kathleen Genevieve Ledecky** (sündinud 17. märtsil 1997 Washingtonis) on USA ujuja, kuuekordne olümpiavõitja ja viieteistkümne maailmameister. Ta on pika raja maailmameistrivõistlustel läbi aegade edukaim naisujuja.

Ledecky suurust saab mõõta tema võimega püsida maailma tipus, sest pärast 2012. aasta esimese olümpiakulla võitmist 15-aastaselt pole ta oma kiirust kaotanud. 26-aastaselt on Ledecky endiselt maailma parim vabaujumise pikemate distantside ujuja ja on võitnud enim individuaalseid maailmameistrivõistluste kuldmedaleid, võites eelmisel aastal oma 16. tiitli, minnes mööda ka Michael Phelpsist, kes on võitnud individuaalselt MM-ilt 15 kuldmedalit

2012. aasta Londoni olümpiamängudel võitis ta kuldmedali 800 meetri vabaujumises ajaga 8.14,63, edestades teise koha saanud hispaanlast Mireia Belmonte Garcíat üle nelja sekundiga. Sellega ületas ta ka Janet Evansile 1989. aastast kuulunud USA rahvusrekordi 8.16,22. 2013. aasta Barcelona maailmameistrivõistlustel võitis ta kuldmedali 400 meetris, 800 meetris maailmarekordiga 8.13,86, 1500 meetris maailmarekordiga 15.36,53 ning 4×200 m vabaujumise teatevõistluses.

2014. aasta juunis parandas Ledecky 800 ja 1500 meetri maailmarekordit. Ta ujus 800 meetrit ajaga 8.11,00 ja 1500 meetrit ajaga 15.34,23.

2015. aasta Kaasani maailmameistrivõistlustel võitis ta viis kuldmedalit. Ta võitis 200 meetri vabaujumise ajaga 1.55,16, 400 meetrit ajaga 3.59,13, 800 meetrit maailmarekordiga 8.07,39 ja 1500 meetrit maailmarekordiga 15.25,48, olles eelnevalt parandanud maailmarekordit eelujumises, ning 4×200 meetri teateujumises.

2016. aasta Rio de Janeiro olümpiamänge alustas ta hõbemedalivõiduga 4×100 meetri teateujumises. Esimesel individuaalalal, 400 meetri vabaujumises võitis ta kuldmedali ja parandas endale kuulunud maailmarekordit ligi kahe sekundiga. 200 meetri vabaujumises võitis ta kuldmedali isikliku rekordiga 1.53,73. 4×100 m vabaujumise teateujumises ujus ta viimast vahetust ja tõi USA olümpiavõitjaks. Viimasel alal, 800 meetris püstitas ta eelujumises olümpiarekordi 8.12,86. 12. augustil toimunud finaalis võitis ta kuldmedali ja parandas endale kuulunud maailmarekordit ligi kahe sekundiga, ujudes aja 8.04,79.

2018. aastal alustas Ledecky profikarjääri.

16. mail 2018 parandas ta Indianapolises peetud võistlusel 1500 meetris endale kuulunud maailmarekordit täpselt viie sekundiga, ujudes aja 15.20,48.

2019. aasta maailmameistrivõistlustel Gwangjus võitis ta vaid ühe kuldmedali, kui tuli 800 meetris neljandat korda järjest maailmameistriks. Haigestumise tõttu loobus ta 200 ja 1500 meetri distantsidest.

USA ajakiri Swimming World on ta valinud viiel korral (aastatel 2013, 2014, 2015, 2016 ja 2018) aasta naisujujaks. FINA valis ta aasta naisujujaks 2013. aastal.

Maailmarekordid
---------------

Katie Ledecky on püstitanud kokku 14 maailmarekordit (seisuga 1. juuli 2018), millest kolm 400 meetris, viis 800 meetris ja kuus 1500 meetris.

| Jrk-nr | Ala | Tulemus | Aeg | Koht |
| --- | --- | --- | --- | --- |
| **1.** | 1500 m | 15.36,53 | 30. juuli 2013 | Hispaania Barcelona |
| **2.** | 800 m | 8.13,86 | 3. august 2013 | Hispaania Barcelona |
| **3.** | 1500 m | 15.34,23 | 19. juuni 2014 | Ameerika Ühendriigid Shenandoah |
| **4.** | 800 m | 8.11,00 | 22. juuni 2014 | Ameerika Ühendriigid Shenandoah |
| **5.** | 400 m | 3.58,86 | 9. august 2014 | Ameerika Ühendriigid Irvine |
| **6.** | 400 m | 3.58,37 | 23. august 2014 | Austraalia Gold Coast |
| **7.** | 1500 m | 15.28,36 | 24. august 2014 | Austraalia Gold Coast |
| **8.** | 1500 m | 15.27,71 | 3. august 2015 | Venemaa Kaasan |
| **9.** | 1500 m | 15.25,48 | 4. august 2015 | Venemaa Kaasan |
| **10.** | 800 m | 8.07,39 | 8. august 2015 | Venemaa Kaasan |
| **11.** | 800 m | 8.06,68 | 17. jaanuar 2016 | Ameerika Ühendriigid Texas |
| **12.** | 400 m | 3.56,46 | 7. august 2016 | Brasiilia Rio de Janeiro |
| **13.** | 800 m | 8.04,79 | 12. august 2016 | Brasiilia Rio de Janeiro |
| **14.** | 1500 m | 15.20,48 | 16. mai 2018 | Ameerika Ühendriigid Indianapolis |

Isiklikud rekordid
------------------

| Ala | Tulemus | Võistlus | Aeg | Koht |
| --- | --- | --- | --- | --- |
| 100 m vabalt | **53,75** | 2016 Arena Pro Swim Series | 15. jaanuar 2016 | Ameerika Ühendriigid Austin |
| 200 m vabalt | **1.53,73** | 2016 Rio OM | 9. august 2016 | Brasiilia Rio de Janeiro |
| 400 m vabalt | **3.58,46 MR** | 2016 Rio OM | 7. august 2016 | Brasiilia Rio de Janeiro |
| 800 m vabalt | **8.04,79 MR** | 2016 Rio OM | 12. august 2016 | Brasiilia Rio de Janeiro |
| 1500 m vabalt | **15.20,48 MR** | TYR Pro Swim Series | 16. mai 2018 | Ameerika Ühendriigid Indianapolis |

Viited
------

1. ↑  "Maailma parim naisujuja alustas profikarjääri". sport.err.ee. 27.3.2018. Vaadatud 1.7.2018
2. ↑  "Ledecky withdraws from 2 events at worlds due to illness". Associated Press. 22.7.2019. Vaadatud 29.7.2021

Välislingid
-----------

|  |  |
| --- | --- |
|  | Pildid, videod ja helifailid Commonsis: **Katie Ledecky** |

* Katie Ledecky FINA kodulehel
* Katie Ledecky USA Olümpiakomitee kodulehel